Rezultate proaste la simularea examenului de Bacalaureat 2024. Aproape 40% dintre elevii de clasa a XII-a nu au luat nici măcar nota 5 la Limba română, iar la matematică sau istorie, 35% nu au luat peste 5, informează Edupedu.ro.
La proba de limba română, 22% dintre elevi au luat note între 5 și 6. Pentru a trece proba unui exame e necesară o notă minimă de 5, dar examenul este promovat doar dacă media este de peste 6.
La probele de matematică sau istorie, proba obligatorie a profilului, cei mai mulți dintre elevi, aproape 36%, au obținut sub nota 5. Între 5 și 6 au luat 13% dintre elevii de clasa a XII-a.
Ministerul Educației anunță că "rezultatele încă se transmit de la nivelul inspectoratelor școlare către fiecare unitate de învățământ sub forma cataloagelor cu notele finale. Borderourile asociate fiecărei evaluări, corespunzătoare celor 33 de tipuri de subiecte, vor fi trimise de către Ministerul Educației inspectoratelor școlare până cel târziu marți, 19 martie 2024, urmând a fi transmise de către inspectorate către fiecare unitate de învățământ cel târziu până pe 20 martie 2024", precizează Edupedu.ro.
Profesorii care au corectat lucrările au avut termen ca până miercuri, 13 martie, să termine cu evaluarea acestora, la simularea pentru BAC 2024.
Amintim că simularea pentru Bacalaureat 2024 a avut loc în această lună, în perioada 4-7 martie.
Ministerul Educației a transmis că în total au fost 22 de note de 10 în țară la simularea examenului de BAC 2024 și 663 de note de 10 la proba obligatorie a profilului matematică sau istorie.